Chanelle Henning-moord: Beskuldigde versoek rekenaar en uitstel | Maroela Media
Een van die mans wat van die moord op Chanelle Henning aangekla word, het Maandag in die hooggeregshof in Pretoria versoek dat sy hofsaak uitgestel moet word.
André Gouws het die mandaat van sy regshulpprokureur, Van Zyl Nel, op 15 November beëindig, en het gesê hy het nie genoeg tyd om voor te berei nie. "Mens kan nie vir só groot saak nege dae voor die tyd voorberei nie," het hy gesê.
Ambrose Monye, voormalige Olimpiese atleet van Nigerië, en Gouws word daarvan beskuldig dat hulle Chanelle Henning vermoor het. Hulle staar aanklagte van moord, sameswering tot moord en die onwettige besit van 'n vuurwapen in die gesig.
Henning is verlede jaar doodgeskiet toe sy in Manitobarylaan in Faerie Glen gery het. Sy het pas haar seuntjie by 'n kleuterskool afgelaai.
Gouws versoek ook toegang tot 'n rekenaar in sy sel. Hy sê die Staat het die openbaarmaking op 'n DVD aan hom verskaf en hy het nie toegang tot 'n rekenaar nie. "Ek kan myself nie vir die saak voorberei indien ek nie 'n rekenaar in my sel het nie," het Gouws gesê.
Staatsaanklaer Gerrie Nel beweer egter dat Gouws al genoeg tyd gehad het om voor te berei en dat uitstel die saak en ooggetuies sal benadeel. "Ons het kwesbare ooggetuies. Ons kan die saak nie bloot net uitstel nie," het Nel gesê. Nel is ten gunste daarvan dat die saak Woensdag voortgaan om geleentheid te gun vir 'n nuwe regspan wat aangestel moet word. "Die Staat is gereed om voort te gaan," het hy gesê.